Pernille Rosenkrantz-Theil (EL), 2003-02-27:
Jeg kan jo stort set starte, hvor hr. Aage Frandsen sluttede.
Vi er meget glade for i Enhedslisten, at Det Radikale Venstre har fremsat det her forslag. For at sikre en ligestilling på arbejdsmarkedet er det selvfølgelig fuldstændig nødvendigt med lovgivning - man kan ikke alene lade det være op til arbejdsmarkedets parter - og herunder selvfølgelig specielt en lovgivning i forbindelse med barselorlov, som jo for det meste ligger på det tidspunkt, hvor man skal ind på arbejdsmarkedet og skal have bidt sig fast på arbejdsmarkedet.
Det er forslagsstillernes intention, at analysen skal munde ud i et konkret forslag.
I bemærkningerne til forslaget er det dog ikke helt klart, hvad den konkrete betydning af barselfonden vil være.
Det er selvfølgelig ikke så underligt, i og med det netop er en analyse.
Men jeg skal alligevel understrege, at det er meget væsentligt for os for at støtte en barselfond, at den sikrer fuld løn til alle under barsel, i og med vi mener, at det er helt fundamentalt for at sikre en ligestilling. Vi er så i øvrigt enige i forslagsstillernes begrundelse for en sådan barselfond, der vil forbedre mulighederne for ligestilling på arbejdsmarkedet på flere måder.
For det første vil det betyde fuld løn under barsel også på de kvindeområder, hvor det traditionelt er en hård belastning for arbejdsgiverne.
For det andet vil det modvirke tendensen til, at arbejdsgiverne vælger kvinderne fra, ganske simpelt fordi de ved, at barselorlov kan være enormt dyrt specielt selvfølgelig for de mindre arbejdsgivere, som ikke har så mange medarbejdere at rykke rundt på.
For det tredje vil den fulde løn under barsel forbedre mændenes mulighed for at tage større del i barselorloven, fordi familierne ikke behøver at indregne en lønnedgang.
Det er jo fortsat sådan, at i langt de fleste familier er det manden, der tjener mest, og dermed vælger man, at det er kvinden, der tager barselorloven, for at der ikke er for store omkostninger.
Fuld løn under barsel vil selvfølgelig modvirke den tendens.
Barselorlov er som bekendt allerede i dag lovgivningsstof, hvilket det efter min mening også bør være, men det er også et faktum, at overenskomsterne i dag indeholder meget forskellige bestemmelser om løn under barsel i kortere eller længere perioder.
Derfor vil en lovbestemt central barselfond, hvor arbejdsgiverne kollektivt kommer til at bidrage til fuld løn under barsel til alle, selvfølgelig have indflydelse på bestående overenskomster.
Det er vi fuldt klar over.
Det er Enhedslistens opfattelse, at en central barselfond skal gennemføres gennem lovgivning primært af hensyn til ligestilling på arbejdsmarkedet.
Her er der jo netop det forhold, at for de store kvindefag er det ekstremt dyrt at gennemføre overenskomstbestemte fonde i modsætning til mandefagene, hvor det selvfølgelig vil være billigere, sådan som forholdene er i øjeblikket.
Vi mener på den anden side, at en sådan lovgivning kun vil vinde indpas, hvis arbejdsmarkedets parter bliver inddraget i den konkrete udformning af en sådan lovgivning.
Så uanset om forslaget her kan få et flertal, vil Enhedslisten i alle tilfælde arbejde videre for at få en central barselfond, som sikrer fuld løn til alle.
Med de bemærkninger kan Enhedslisten støtte forslaget.